చింతలపాటి వర ప్రసాద మూర్తి రాజు
గాంధేయవాది అయిన వీరు చిననిండ్రకొలనులో గాంధీజీ స్మారక భవనాన్ని నిర్మించారు. 1964 లో ఫిన్ లాండ్ ప్రపంచ శాంతి మహాసభలకు భారత ప్రతినిధిగా వెళ్ళారు. 1971 లో మార్కెటింగ్ శాఖామాత్యులుగా, 1972 లో దేవాదాయ శాఖామంత్రిగా, దేశీయ వైద్య శాఖా మంత్రిగా సేవలందించారు. సుప్రసిద్ధ చరిత్రకారుడైన శ్రీ బుద్ధరాజు వరహాలరాజు గారు తన 'శ్రీ ఆంధ్ర క్షత్రియ వంశ రత్నాకరము' లో ఈయన గురించి వ్యాసము రచించారు. ఈయన 2012 నవంబరులో కాలం చేశారు.
చుక్కభట్ల సత్యనారాయణమూర్తి
1928-29 ప్రాంతంలో చర్లలో కొంతమంది మిత్రులతో కలిసి చెన్నకేశ్వర నాట్యమండలిని స్థాపించాడు. ఏలూరి హనుమంతరావు, గాలి లక్ష్మణస్వామి, బుయ్యవరపు తిరువెంగళయ్య, విశ్వన్మయాచారి, చింతలపూడి వెంకన్న, ముదపాక వెంకటరత్నం, చీమకుర్తి సుబ్బారావు, కామాడ జగ్గారావు, తోటపల్లి ఆదినారాయణ వంటి నటులకు శిక్షణ ఇచ్చాడు.
ఈయన 1953, ఆగష్టు 21న మరణించాడు.